## Statut Hrvatskoga fonda za razvoj

### NN 34/1991 (16.7.1991.), Statut Hrvatskoga fonda za razvoj

# HRVATSKI FOND ZA RAZVOJ

Na osnovi članka 12. Zakona o Hrvatskom fondu za razvoj ("Narodne
novine", br. 18/90, 42/90 i 19/91), Upravni odbor Hrvatskoga fonda
za razvoj, na sjednici održanoj 5. lipnja 1991. godine uz suglasnost Vlade
Republike Hrvatske, 14. lipnja 1991. godine donosi

## STATUT

### Hrvatskoga fonda za razvoj

I. OPĆE ODREDBE

Članak 1.

Ovim Statutom utvrđuju se ustrojstvo i način poslovanja Hrvatskoga fonda
za razvoj (u daljnjem tekstu: Fond), djelokrug rada, način odlučivanja
i odgovornost organa Fonda, donošenje financijskog plana i završnog računa,
prava i obveze organa Fonda koji su od interesa za ostvarivanje Zakonom
utvrđenih zadataka Fonda, poslovi i zadaci stručne službe Fonda, te poslovi
koji se mogu povjeriti drugim subjektima.

Članak 2.

Fond je osnovan Zakonom o Hrvatskom fondu za razvoj ("Narodne novine",
br. 18/90, 42/90 i 19/91).

Članak 3.

Naziv Fonda je:

"Hrvatski fond za razvoj".

Sjedište Fonda je u Zagrebu.

Članak 4.

Fond je pravna osoba s pravima, obvezama i odgovornostima utvrđenima
Zakonom o Hrvatskom fondu za razvoj, drugim propisima i ovim Statutom.

Fond je odgovoran za obveze koje proistječu iz njegovog poslovanja.

Nad Fondom se ne provodi stečajni postupak.

Članak 5.

Fond ima žiro-račun kod Službe društvenog knjigovodstva u Zagrebu.

Članak 6.

Fond ima pečat i žig. U njima je upisan naziv društveno-političke zajednice
i sjedište Fonda.

Organizacijska jedinica raspolaže štambiljem. Štambilj je četvrtastog
oblika i na njemu je upisan naziv Fonda i odgovarajuće organizacijske jedinice.

Članak 7.

Fond za svoj rad odgovara Vladi Republike Hrvatske.

II. POSLOVI I ZADACI FONDA

Članak 8.

Hrvatski fond za razvoj osnovan je za financiranje ili sufinanciranje
programa restrukturiranja postojećih i osnivanje novih poduzeća, financiranje
ili sufinanciranje razvojnih programa i razvoj privredno nedovoljno razvijenih
krajeva.

Članak 9.

Radi ostvarivanja zadataka iz prethodnoga članka, a s ciljem poticanja
i provođenja vlasničkog, proizvodnog i financijskog restrukturiranja privrede,
Fond obavlja osobito ove poslove:

(1) (su)financiranje programa restrukturiranja postojećih i osnivanje
novih poduzeća, te (su)financiranje razvojnih programa;

(2) sudjelovanje u postupku sanacije i pretvorbe društvenih podazeća
i banaka;

(3) raspolaganje prenesenim dionicama i novčanim sredstvima od prodaje
poduzeća ili dijela poduzeća, u skladu sa zakonom;

(4) provođenje razvojnih ciljeva utvrđene gospodarske politike, osobito
politike ravnomjernijeg regionalnog razvoja a zajedno s tim i politike
razvoja privredno nedovoljno razvijenih krajeva Republike i krajeva sa
specifičnim razvojnim problemima (osobito jadranskih otoka);

(5) poticanje razvoja tržišta kapitala;

(6) sudjelovanje u provođenju reprivatizacije državne imovine.

Fond obavlja i druge poslove koji su u njegovom djelokrugu a doprinose
ostvarivanju programa restrukturiraja privrede Republike Hrvatske uključujući
i iniciranje i predlaganje Vladi Republike Hrvatske pokretanje postupka
izmjena ili donošenje novih zakonskih rješenja za pospješivanje procesa
restrukturiranja privrede kao i predlaganje određenih mjera tekuće gospodarske
politike.

O ostvarivanju zadataka i poslova iz stavka 1. ovoga članka, Fond je
dužan najmanje dva puta godišnje izvješćivati Vladu Republike Hrvatske.

Članak 10.

Na temelju članka 3. Zakona o Hrvatskom fondu za razvoj, sredstva Fonda
vode se kroz dva izdvojena računa, koji se vode knjigovodstveno razdvojeno.

Preko prvog izdvojenog računa, koji se naziva investicijski račun, ostvaruju
se sredstva Fonda po osnovi:

- namjenskih dotacija iz proračuna Republike,

- sredstava Republike koja se osiguravaju po posebnim propisima,

- sredstava ostvarenih izdavanjem i prodajom vrijednosnih papira Fonda,
te prihoda ostvarenih vlastitim poslovanjem,

- prenesenih udjela, odnosno dionica društava koja u postupku pretvorbe
nisu prodana, odnosno uplaćena,

- 5% sredstava dobiti društva u kojima Fond ima dionice ili udjele,

- sredstava ostvarenih davanjem u zakup društava,

- inozemnih kredita i

- drugih izvora.

Preko drugog izdvojenog računa, koji se naziva privatizacijski račun,
ostvaruju se sredstva Fonda po osnovi:

- sredstava ostvarenih prodajom društvenih poduzeća ili dijela društvenih
poduzeća,

- sredstava ostvarenih prodajom dionica, odnosno udjela koje ima Fond
u društvu,

- 95% pripadajuće dobiti društva u kojem Fond ima dionice,

- sredstava koja se prenesu Fondu iz ostatka likvidacijske ili stečajne
mase, u slučaju likvidacije ili stečaja poduzeća.

Članak 11.

S ciljem pribavljanja dodatnih sredstava za investicijski račun, Fond,
uz suglasnost Vlade Republike Hrvatske, može poduzimati dodatne radnje
za osiguranje sredstava:

- prikupljanje sredstava putem obveznog zajma za određene namjene, po
osnovi kojeg bi uplatioci sredstava stjecali dioničarska prava,

- uzimanje kredita od strane Fonda preko banaka, osiguravajućih društava
ili drugih financijskih institucija,

- preuzimanje kredita Svjetske banke i drugih financijskih institucija
iz inozemstva,

- emisiju obveznica uz obvezan otkup od strane Republike nakon određenog
vremena,

- emisiju blagajničkih zapisa,

- organiziranja posebne lutrije i sl.

Članak 12.

Uz suglasnost Vlade Republihe Hrvatske Fond može zajedno s bankama iz
Republike, osiguravajućim društvima i drugim zainteresiranim subjektima,
osnivati u inozemstvu zajednička mješovita financijska društva, radi prikupljanja
inozemnog kapitala i njegova usmjeravanja u razvojne programe Republike.

III. KORIŠTENJE SREDSTAVA

Članak 13.

Sredstva iz stavka 2. članka 10, članka 11. i 12. ovoga Statuta, Fond
koristi za financiranje ili sufinanciranje razvojnih programa, otkup vrijednosnih
papira i za duga trajna ulaganja u programe restrukturiranja postojećih
i osnivanje novih poduzeća, te za otplatu obveza po kreditima, odnosno
otkup duga poduzeća.

U svrhu ostvarivanja odredbi stavka 1. ovoga članka, Fond može sredstva
koristiti za otkup vrijednosnih papira i za druga trajna ulaganja u banke.

Članak 14.

Sredstva iz stavka 3. članka 10. ovoga Statuta, Fond koristi za financiranje
razvojnih programa koji su sastavni dio pretvorbe društvenih poduzeća,
te za druge namjene, u skladu s odredbama Zakona o pretvorbi društvenih
poduzeća.

Članak 15.

Usmjeravanje sredstava iz članka 13. i 14. ovoga Statuta, Fond vrši
putem:

(a) kreditnog financiranja, i

(b) nekreditnog financiranja.

Privremeno neiskorištena sredstva iz članka 10. ovoga Statuta, Fond
može kratkoročno plasirati na tržištu novca, radi očuvanja njihove realne
vrijednosti i ostvarivanje prinosa.

Kreditno i nekreditno financiranje uređuje se posebnim aktima Fonda.

Članak 16.

S ciljem očuvanja sredstava Fonda i osiguravanja urednog izvršavanja
njegovih obveza po odobrenim sredstvima kao i urednog vraćanja sredstava
koja su Fondu stavljena na raspolaganje, svi plasmani Fonda moraju biti
pokriveni instrumentima garancije (naplative bankarske garancije, hipoteka
na imovinu, osiguranje kredita kod osiguravajućeg zavoda i sl.).

Članak 17.

Pravne i fizičke osobe koje se kandidiraju za ulaganja sredstava po
članku 13. ovoga Statuta, moraju izraditi i dostaviti razvojni ili investicijski
program i ocjenu tog programa od poslovne banke.

Fond može tražiti da se o pojedinim programima iz stavka 1. ovoga članka
očituje mjerodavno ministarstvo.

Članak 18.

Poduzeća koja se kandidiraju za ulaganja po osnovi sredstava Fonda iz
članka 14. ovoga Statuta, moraju izraditi i dostaviti razvojni ili investicijski
program i ocjenu tog programa od Agencije za restrukturiranje i razvoj.

Članak 19.

Programi iz članka 17. ovoga Statuta, moraju biti izrađeni prema Zajedničkoj
metodologiji za ocjenjivanje društvene i ekonomske opravdanosti investicije,
i efikasnosti investiranja u SFRJ ("Službeni list SFRJ", br.
50/87) i ispunjavati kriterije iz zajedničke metodologije.

Prednost u sufinanciranju programa sredstvima Fonda imat će programi
koji osiguravaju: veću slopu dobiti, veći neto devizni priljev, veće sudioništvo
suulagača, veći broj novih produktivnih radnih mjesta, veče smanjenje potrošnje
sirovina i energije po jedinici proizvoda, doprinose bržem razvoju privredno
nedovoljno razvijenih krajeva i krajeva sa specifičnim razvojnim problemima,
a koji su definirani u razvojnim dokumentima Republike, te doprinose zaštiti
čovjekove okoline.

U svezi s programima iz članka 17, 18. i 19. ovoga Statuta, Fond će
posebnim aktom preciznije razraditi i definirati uvjete i način korištenja
sredstava.

IV. KRITERIJI PLASMANA SREDSTAVA

Članak 20.

Fond plasira sredstva isključivo po kriteriju profitabilnosti i sigurnosti.

Sredstva Fonda se plasiraju, odnosno koriste, prvenstveno za poticanje
proizvodnog investiranja, s naglaskom na razvoju malih i srednjih poduzeća.

Sredstva za sufinanciranje razvojnih programa odobravaju se u pravilu
samo poduzećima s poznatim vlasnikom, te ocijenjenim bonitetom zajmotražioca.

Članak 21.

S ciljem stvaranja preduvjeta za ravnomjerniji regionalni razvoj, Fond
će sufinancirati programe infrastrukture lokalnog odnosno regionalnog značenja
na područjima koja imaju status nedovoljno razvijenih krajeva kao i krajeva
sa specifičnim razvojnim problemima (u prvom redu jadranskih otoka).

Iznimno, Fond će sufinancirati programe infrastrukture i u drugim područjima
Republike ako su Fondu za te namjene osigurana posebna sredstva.

Članak 22.

Sufinanciranje malih projekata, Fond će, u pravilu obavljati preko kreditnih
linija, teritorijalno raspodijeljenih.

Aktima Fonda utvrdit će se uvjeti pod kojima će se odobravati krediti
iz stavka 1. ovoga članka.

Članak 23.

U toku investicijskog razdoblja obavljat će se nadzor nad namjenskim
korištenjem kredita.

Kad projekt bude radio punim kapacitetom, kontrolirat će se ostvarivanje
programom predviđenih učinaka.

Članak 24.

Fond može bespovratnim sredstvima, (su)financirati poduku kadrova, stručno
usavršavanje, izradu programa, te istraživačkih projekata i studija, osobito
onih koji doprinose bržem razvoju privredno nedovoljno razvijenih krajeva
i krajeva sa specifičnim razvojnim problemima.

Članak 25.

Radi ostvarivanja podrške stvaranju samostalnih proizvodnih i uslužnih
organizacija s manjim brojem zaposlenih, a koje se razvijaju na osnovi
novih tehnologija, što bi istovremeno bilo naglašeno u pristupu poticanju
razvoja privredno nedovoljno razvijenih krajeva, neophodno je takvim subjektima
osigurati lakši, a za korisnike s nerazvijenih područja i besplatni pristup
do informacija i usluga razvojnih, marketinških, konzalting i drugih agencija
i institucija. To je potrebno u slučaju kada su te informacije i usluge
neophodne za razvoj i poslovanje takvih organizacija s obzirom na brze
tehnološke promjene i promjene u potražnji potrošača, a koje promjene ti
subjekti nisu u stanju samostalno pratiti.

S ciljem ostvarivanja odredbe stavka 1. ovoga članka, Fond može na ugovornoj
osnovi financirati odgovarajuće institucije, koje bi potrebnim informacijama
opskrbljivale mala poduzeća i radnje.

V. ZADACI I POSLOVI FONDA VEZANI UZ PROCES PRETVORBE DRUŠTVENIH
PODUZEĆA

Članak 26.

U provođenju odredbi Zakona o pretvorbi društvenih poduzeća Fond će
u suradnji s Agencijom Republike Hrvatske za restrukturiranje i razvoj
obavljati sljedeće djelatnosti:

- upravljati državnom imovinom po osnovi vlasničkog udjela ili dionica
u društvima,

- provoditi sanaciju i restrukturiranje poduzeća,

- osnivati nova poduzeća na osnovi sredstava iz ostatka stečajne ili
likvidacijske mase i provoditi njihovo vlasničko restrukturiranje.

U cilju obavljanja djelatnosti iz stavka 1. ovoga članka, Fond će obavljati:

- vođenje evidencije o priljevu sredstava, po poduzećima, kupcima i
područjima, te plasmanima po područjim tako prikupljenih sredstava,

- plasiranje sredstava u razvojne programe koje u procesu pretvorbe
vlasništva Agencija ocijeni kao pozitivne,

- zaključivanje ugovora o prodaji poduzeća ili dijela poduzeća, u skladu
sa suglasnošću Agencije,

- organiziranje javne licitacije ili prikupljanja ponuda za davanje
u zakup društava u kojima Fond ima 2/3 dionica/udjela,

- zaključivanje ugovora o davanju u zakup ili o povjeravanju vođenja
poslova društava pravnoj ili fizičkoj osobi,

- prikupljanje i evidentiranje sredstava iz 5% dobiti i vođenje evidencije
o veličini udjela o pojedinim poduzećima,

- evidentiranje ulaganja 95% dobiti u društvo i s tim u svezi ocjenjivanje
povečanja vrijednosti društva na osnovi čega bi se stjecao određeni broj
dionica,

- sudjelovanje u odlučivanju, unutar društava, o statusnim pitanjima,
povećanju i smanjenju glavnice društva, i to preko svojeg predstavnika
u skupštini društva kojeg u ime Fonda imenuje Agencija,

- revalorizaciju dionica kod obročne otplate,

- prodaju dionica društva,

- praćenje rezultata poslovanja poduzeća kojima je privremeni titular
vlasništva Fond i ocjenjivanje vrijednosti poduzeća, odnosno cijene dionice
koje se nude na prodaju,

- preuzimanje ostatka likvidacijske i stečajne mase, te na toj osnovi
osnivanje novih društava ili ostvarenje odgovarajućih programa, itd.

Članak 27.

Dionice, odnosno vlasnički udjeli, koji u postupku pretvorbe društvenih
poduzeća pripadnu Fondu, nemaju karakter konačne vlasničke raspodjele dionica,
odnosno udjela, te će Fond sve tako stečene dionice, odnosno udjele, izložiti
prodaji koja se javno objavljuje.

Članak 28.

U zavisnosti od postignutih rezultata dioničkog društva nastalog pretvorbom
poduzeća, Fond može dionice kojima raspolaže u tom društvu, prodati zaposlenima
u društvu, po povlaštenoj cijeni ili povlaštenim uvjetima.

Članak 29.

Fond može, uz suglasnost Vlade Republike Hrvatske, dio dionica koje
ima u društvu što je zapalo u poteškoće, a te poteškoće nisu uzrokovali
zaposleni, prenijeti zaposlenima bez nadoknade, s ciljem stimuliranja zaposlenih
da dodatnim angažiranjem izvuku društvo iz poteškoća.

Članak 30.

Fond će polovicu sredstava dobivenih prodajom poduzeća ili dijela poduzeća,
te od prodaje dionica ili udjela koje ima u društvu, koristiti za ostvarivanje
pozitivno ocijenjenih programa ulaganja na području općine u kojoj je sjedište
prodanog poduzeća, odnosno društva čije su dionice ili udio u njemu prodani.

Članak 31.

Ako se poduzeće pretvara u dioničko društvo ili društvo s ograničenom
odgovornošću i prenese dionice na Fond, u dijelu koji je utvrđen Zakonom,
pored mogućnosti da se ugovorom preuzme obveza da Fond u prodaji dionica
prednost daje zaposlenim radnicima u tom društvu, Fond može, uz suglasnost
Agencije, vođenje poslova takvoga društva povjeriti domaćoj ili stranoj
fizičkoj ili pravnoj osobi, odnosno javnom licitacijom ili prikupljanjem
ponuda, dati u zakup.

Članak 32.

U slučaju likvidacije ili stečaja poduzeća, ostatak stečajne ili likvidacijske
mase prenosi se Fondu.

Prijenos se obavlja po obavijesti stečajnog suda.

Fond može zatražiti od stečajnog suda da, uz obavijest o prijenosu ostatka
stečajne ili likvidacijske mase, dostavi Fondu, osim podataka o onome što
se prenosi Fondu, i podatke o tehničko-tehnološkim kapacitetima, dokaze
o pravu korištenja nekretnina, eventualne ponude prikupljene u toku stečajnog
postupka od zainteresiranih privatnih ili pravnih osoba, prikupljene u
tijeku stečajnog postupka, razvojni program poduzeća i ostale podatke kojima
raspolaže stečajni upravitelj ili stečajni sud, a koji bi mogli koristiti
Fondu u iznalaženju odgovarajućeg rješenja, bilo u smislu ostvarenja pozitivno
ocijenjenog programa Agencije, na području na kojem je bilo sjedište poduzeća
što je prestalo postojati, bilo omogućavanja osnivanja dioničkog društva
ili društva s ograničenom odgovornošćuna odgovarajućem proizvodnom programu.

Samo preuzimanje ostatka stečajne ili likvidacijske mase događa se između
Fonda i stečajnog upravitelja neposrednim uvidom u ostatak mase koja se
prenosi.

Troškovi čuvanja preuzete imovine do realizacije jednog od predviđenih
oblika ustrojstva tog ostatka mase, podmirit će se iz sredstava ostvarenih
po tom programu.

VI. FINANCIJSKI PLAN FONDA

Članak 33.

Financijskim planom utvrđuju se prihodi i rashodi Fonda.

Financijski plan se donosi za kalendarsku godinu i to do 31. prosinca
prethodne godine, a najkasnije do donošenja proračuna Republike za tu godinu.

Članak 34.

Financijski plan donosi Upravni odbor Fonda a usvaja Vlada Republike
Hrvatske.

Financijskim planom posebno će se usklađivati visina ulaganja u pojedine
namjene sa sredstvima koja su osigurana za te namjene.

Članak 35.

Zakonitost raspolaganja sredstvima Fonda nadzire direktor Fonda, koji
je i naredbodavac za izvršenje financijskog plana.

VII. ZAVRŠNI RAČUN

Članak 36.

O izvršenju financijskog plana, Upravni odbor Fonda donosi završni račun,
u skladu sa zakonom.

Članak 37.

Završni račun s izvještajem o poslovanju Fonda, te izvještaj Službe
društvenog knjigovodstva o pregledu završnog računa, dostavlja se Vladi
Republike Hrvatske na usvajanje.

VII. UPRAVLJANJE I ODLUČIVANJE U FONDU

1. Upravni odbor Fonda

Članak 38.

Organ upravljanja Fonda je Upravni odbor, koji ima predsjednika i šest
članova.

Predsjednika i članove Upravnog odbora imenuje Vlada Republike Hrvatske,
iz redova priznatih financijskih stručnjaka, na vrijeme od četiri godine
i s mogućnošću da budu ponovno imenovani.

Članak 39.

Upravni odbor Fonda:

1. donosi Statut Fonda,

2. donosi godišnje programe rada kojima se utvrđuje poslovna politika
i mjere za njezino provođenje, a koje programe rada potvrđuje Vlada Republike
Hrvatske,

3. donosi financijski plan i završni račun Fonda, koje usvaja Vlada
Republike Hrvatske,

4. utvrđuje izvješća o ostvarivanju zadataka i poslova Fonda i o poslovanju
Fonda,

5. dostavlja nadzornom odboru Fonda izvješće o radu Fonda,

6. donosi opće akte kojima se pobliže uređuju pojedina pitanja u svezi
s obavljanjem poslova i zadataka Fonda,

7. donosi na prijedlog direktora Fonda, akt o ustrojstvu, načinu rada,
broju izvršitelja, strukturi i nazivu izvršitelja u stručnoj službi Fonda,

8. daje suglasnost na izbor rukovodećih radnika Fonda,

9. donosi odluke o:

- visini osobnog dohotka direktora Fonda i rukovodećih radnika Fonda,

- visini dnevnica, putnih troškova u zemlji i inozemstvu,

10. donosi poslovnik o radu Upravnog odbora,

11. odlučuje o drugim pitanjima bitnima za ostvarivanje zakonom utvrđenih
djelatnosti Fonda.

Članak 40.

Poslove iz članka 39. ovoga Statuta, Upravni odbor Fonda obavlja na
sjednicama.

Sjednice Upravnog odbora održavaju se prema potrebi.

Članak 41.

Predsjednik Upravnog odbora saziva sjednice ovoga odbora, predlaže dnevni
red sjednica, predsjedava sjednicama i potpisuje odluke Upravnog odbora.

Predsjednika Upravnog odbora u slučaju njegove spriječenosti ili nenazočnosti
zamjenjuje član Upravnog odbora kojeg odredi predsjednik istog odbora.

Članak 42.

Upravni odbor punovažno odlučuje ako je na sjednici nazočno više od
polovine ukupnog broja njegovih članova.

Zaključci, odluke i drugi akti donose se većinom glasova svih članova
Upravnog odbora.

Članak 43.

Upravni odbor je za svoj rad odgovoran Vladi Republike Hrvatske.

Upravni odbor najmanje dva puta godišnje izvješćuje Vladu o svom radu.

2. Nadzorni odbor

Članak 44.

Nadzorni odbor sastoji se od predsjednika i četiri člana, koje imenuje
i razrješava Vlada Republike Hrvatske. Članovi Nadzornog odbora imenuju
se na vrijeme od četiri godine i mogu biti ponovno imenovani.

Za svoj rad Nadzorni odbor je odgovoran Vladi Republike Hrvatske.

Članak 45.

Sjednice Nadzornog odbora održavaju se prema potrebi, a najmanje jednom
godišnje.

Sjednice Nadzornog odbora saziva predsjednik Nadzornog odbora.

Članak 46.

Odluke Nadzornog odbora donose se većinom glasova članova ovog odbora.
Član Nadzornog odbora, koji se ne slaže s odlukom odbora, može izdvojiti
svoje mišljenje.

Članak 47.

Nadzorni odbor nadzire poslovanje Fonda.

Nadzorni odbor je dužan:

1) obavljati nadzor nad uporabom materijalnih sredstava, pregledati
godišnje izvješće i završni račun Fonda; Upravni odbor Fonda dužan je završni
račun s izvješćem o poslovanju Fonda dostaviti Nadzornom odboru najkasnije
30 dana prije održavanja sjednice na kojoj se utvrđuju izvješće i završni
račun;

2) utvrditi da li je poslovanje Fonda vođeno uredno i u skladu s propisima;

3) u pisanom obliku obavijestiti Vladu Republike Hrvatske o rezultatima
nadzora, upozoravajući na eventualne propuste Upravnog odbora Fonda, direktora
Fonda i drugih osoba zaposlenih u Fondu.

Članak 48.

Nadzorni odbor ima pravo tražiti od stručne službe Fonda, a ista je
dužna staviti na raspolaganje, sve informacije i dati na uvid sve dokumente
potrebne za pregled i kontrolu poslovanja.

Članak 49.

Nadzorni odbor može, s ciljem otklanjanja eventualnih nepravilnosti
u poslovanju Fonda, sazvati sjednicu Upravnog odbora Fonda.

3. Direktor

Članak 50.

Fondom rukovodi direktor kojeg imenuje i razrješava Vlada Republike
Hrvatske.

Direktor Fonda postavlja se na vrijeme od četiri godine i može biti
ponovno imenovan.

Direktor može biti razriješen prije isteka mandata, na vlastiti zahtjev
ili odlukom Vlade Republike Hrvatske.

Članak 51.

Direktor Fonda:

1. zastupa i predstavlja Fond,

2. vodi poslovanje Fonda,

3. ustrojava pripremanje prijedloga odluka, zaključaka i drugih materijala
za sjednice Upravnog odbora,

4. provodi odluke, zaključke i druge akte Upravnog odbora,

5. odgovara za zakonitost rada Fonda, pravilno vođenje materijalnog
i financijskog poslovanja,

6. predlaže osnove investicijske politike, programa rada, poslovne politike,
te politike ulaganja i prodaje vrijednosnih papira i poduzima mjere za
održavanje likvidnosti Fonda,

7. donosi odluke o uzimanju i davanju kredita, te davanju jamstva i
garancija, uz suglasnost Upravnog odbora,

8. predlaže ovlaštene osobe koje sudjeluju u upravljanju poduzećem ili
bankom čije je vrijednosne papire otkupio Fond ili u koje su u obliku trajnog
uloga usmjerena sredstva Fonda,

9. po potrebi osniva radna tijela za stručnu obradu pojedinih pitanja
iz djelokruga rada Fonda i određuje njihov sastav,

10. odlučuje o angažiranju domaćih i stranih stručnjaka, institucija
i organizacija za obavljanje stručnih, organizacijskih, administrativnih
i drugih poslova iz djelokruga rada i poslovanja Fonda,

11. predlaže Upravnom odboru akt o ustrojstvu, načinu rada, broju izvršitelja,
strukturi i nazivu izvršitelja u stručnoj službi Fonda, te istom upravlja,

12. imenuje radnike s posebnim ovlastima i odgovornostima, uz suglasnost
Upravnog odbora,

13. donosi pojedine odluke o poslovanju Fonda, u skladu sa zakonom i
Statutom,

14. izvješćuje Vladu Republike Hrvatske o djelovanju i rezultatima rada
Fonda,

15. odobrava putovanja u inozemstvo,

16. obavlja i druge poslove utvrđene zakonom, Statutom ili općim aktom
Fonda.

Direktor može pismeno ovlastiti pojedine radnike s posebnim ovlastima
i odgovornostima za obavljanje određenih poslova. Ovlasti iz stavka 1.
moraju sadržavati vrstu poslova, a prema potrebi i rok za koji je ovlast
dana odnosno rok u kojem se zadatak mora obaviti.

Članak 52.

Direktora Fonda zamjenjuje pomoćnik direktora sa istim pravima i dužnostima.

Članak 53.

Direktor Fonda odgovoran je za svoj rad Vladi Republike Hrvatske.

Direktor Fonda sudjeluje u radu Upravnog odbora Fonda, bez prava odlučivanja
i ukoliko ocijeni da su odluke Upravnog odbora Fonda takve da dovode u
pitanje uspješno i zakonito poslovanje Fonda, dužan je o tome obavijestiti
Vladu Republike Hrvatske.

4. Radnici s posebnim ovlastima i odgovornostima

Članak 54.

Radnici s posebnim ovlastima i odgovornostima su pomoćnici direktora.
Imenuje ih direktor Fonda uz suglasnost Upravnog odbora Fonda.

Pomoćnici direktora postavljaju se na četiri godine i mogu biti ponovno
imenovani.

IX. ZASTUPANJE I POTPISIVANJE FONDA

Članak 55.

Fond zastupa i predstavlja direktor.

Fond potpisuje direktor i radnici Fonda s posebnim ovlastima i odgovornostima
u skladu s pisanom ovlasti direktora Fonda.

Akte koje donosi Upravni odbor Fonda, potpisuje predsjednik Upravnog
odbora.

X. JAVNOST RADA I OBAVJEŠĆIVANJE

Članak 56.

O svom radu Fond i njegovi organi izvješćuju javnost na način koji je
u skladu sa zakonom i ovim Statutom.

Članak 57.

Podatke i obavijesti o radu Fonda daje predsjednik Upravnog odbora Fonda
i direktor Fonda ili osoba koju odredi direktor Fonda.

XI. POSLOVNA TAJNA

Članak 58.

Upravni odbor Fonda određuje općim aktom i u skladu sa zakonom i drugim
propisima, koji se podaci i dokumenti smatraju tajnom, određuje način postupanja
s tim podacima i dokumentima, kao i mjere njihove zaštite.

Članak 59.

Radnici Fonda, članovi Upravnog odbora Fonda i članovi Nadzornog odbora
Fonda dužni su čuvati poslovnu tajnu, bez obzira na način na koji su je
saznali.

Obveza čuvanja poslovne tajne traje i poslije prestanka radnog odnosa
u Fondu, odnosno članstva u Upravnom odboru Fonda i Nadzornom odboru Fonda.

U iznimnim slučajevima uz suglasnost direktora Fonda mogu se ovlaštenim
organima priopćiti povjerljivi podaci, uz napomenu da se ti podaci imaju
čuvati kao poslovna tajna.

XII. DONOŠENJE OPĆIH AKATA FONDA

Članak 60.

U Fondu se donose sljedeći opći akti:

1. Pravilnik o kriterijima i uvjetima za sufinanciranje razvojnih programa,

2. Pravilnik o radnim odnosima,

3. Pravilnik o ustrojstvu i razvrstavanju radnih mjesta,

4. Pravilnik o plaćama,

5. Pravilnik o poslovnoj tajni.

Upravni odbor Fonda može odlučiti da se, prema potrebi, donesu i drugi
opći akti.

Opće akte donosi Upravni odbor Fonda, na prijedlog direktora Fonda.

Članak 61.

Opći akti oglašuju se na oglasnoj ploči Fonda.

Članak 62.

Izmjene i dopune općih akata, vrše se na način i po postupku propisanom
za njihovo izvršenje.

XIII. PLANIRANJE U FONDU

Članak 63.

Fond posluje na temelju svog srednjoročnog i godišnjeg plana.

Srednjoročnim planom se utvrđuju mogući opseg i oblici pribavljanja
sredstava za investiranje u privredni razvoj, globalni opseg i oblici ulaganja
sredstava u investicije, prioriteti ulaganja novčanih sredstava, aktivnosti
za zajedničko ulaganje novčanih sredstava s drugim bankama radi financiranja
investicijskih projekata i zajedničkih programa razvoja.

Godišnjim planom Fonda utvrđuju se mjere i mogućnosti za ostvarivanje
ciljeva i zadataka, utvrđenih srednjoročnim planom, polazeći od ocjene
uvjeta razvoja u godini za koju se plan donosi.

XIV. OSNIVANJE FINANCIJSKIH I DRUGIH ORGANIZACIJA

Članak 64.

Fond može u zajednici s drugim bankama i financijskim organizacijama
osnovati banku iIi drugu financijsku instituciju u zemlji ili inozemstvu.

Radi ostvarivanja širih razvojnih programa, osiguranja većeg iznosa
sredstava u zemlji i inozemstvu, te podjele rizika kod većih investicijskih
projekata, Fond može zajedno s drugim bankama i financijskim organizacijama
iz zemlje i inozemstva osnovati bankovni konzorcij.

Odluku o pristupanju, odnosno osnivanju konzorcija donosi Upravni odbor
Fonda, a potvrđuje Vlada Republike Hrvatske, na temelju elaborata o ekonomsko-financijskoj
opravdanosti pristupanja, odnosno osnivanja konzorcija.

Fond se može uključivati u poslovna udruženja i druge oblike udruživanja
zaključivanjem sporazuma, odnosno ugovora o udruživanju. Odluku o zaključivanju
takvog sporazuma donosi Upravni odbor, a potvrđuje Vlada Republike Hrvatske.

XV. OBAVLJANJE STRUČNIH I DRUGIH POSLOVA FONDA

Članak 65.

Za obavljanje stručnih, administrativnih i drugih poslova iz djelokruga
Fonda ustrojava se stručna služba Fonda.

Članak 66.

Aktom o unutrašnjem ustrojstvu i razvrstavanju poslova i zadataka utvrđuju
se jedinstveni nazivi za skupine poslova i zadataka, jedinstveni zahtjevi
u pogledu stručne spreme i drugi uvjeti za njihovo obavljanje, te broj
radnika neophodnih za poslovanje Fonda.

Zaposleni u Fondu ostvaruju svoja prava u skladu s propisima o radnim
odnosima, odredbama ovoga Statuta i općih akata Fonda.

Članak 67.

Sredstva za rad stručne službe osiguravaju se financijskim planom Fonda.

Članak 68.

Obavljanje pojedinih poslova iz djelokruga rada Fonda mogu se povjeriti
bankama i drugim stručnim organizacijama.

Odluku o povjeravanju poslova donosi direktor Fonda koji zaključuje
ugovor s bankama ili drugim organizacijama a kojim se uređuju međusobni
odnosi, prava i obveze, te način obavljanja tih poslova.

XVI. IZMJENE I DOPUNE STATUTA

Članak 69.

Inicijativu za izmjene i dopune Statuta Fonda mogu dati Vlada Republike
Hrvatske, Upravni odbor Fonda i direktor Fonda.

Članak 70.

Na osnovi inicijative iz članka 69. ovoga Statuta Upravni odbor Fonda
utvrđuje prijedlog izmjena i dopuna Statuta Fonda i upućuje ga Vladi Republike
Hrvatske na prethodnu suglasnost.

Na osnovi suglasnosti iz prethodnog stavka, Upravni odbor donosi izmjene
i dopune Statuta Fonda.

XVII. PRIJELAZNE I ZAVRŠNE ODREDBE

Članak 71.

Tumačenje pojedinih odredbi ovoga Statuta daje Upravni odbor Fonda.

Članak 72.

Ovaj statut stupa na snagu danom objave u "Narodnim novinama".

Klasa: 302-01/91-01/02

Zagreb, 14. lipnja 1991.

Predsjednik Upravnog odbora Hrvatskog fonda za razvoj

**ing. Ivica Gaži, v. r.**

Statut, NN 34/1991-968
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)